
B7‑0561/2012
Europa-Parlamentets beslutning om den israelske regerings beslutning om nye bosættelser på Vestbredden

(2012/2911(RSP))
Europa-Parlamentet,

–
der henviser til sine tidligere beslutninger om Mellemøsten, særlig beslutningen af 22. november 2012 om situationen i Gaza
,

–
der henviser til Udenrigsrådets konklusioner af 19. november 2012 om Gaza,

–
der henviser til erklæringen fra næstformanden i Kommissionen/Unionens højtstående repræsentant for udenrigsanliggender og sikkerhedspolitik, Catherine Ashton, af 2. december 2012 om den israelske regerings intention om nye bosættelser,

–
der henviser til erklæringen fra FN's generalsekretær, Ban Ki-moon, om de 3 000 nyligt godkendte boliger i israelske bosættelser i Østjerusalem og på Vestbredden,

–
der henviser til resolution A/HRC/RES/S-12/1 om menneskerettighedssituationen i det besatte palæstinensiske område, herunder Østjerusalem, som blev vedtaget af FN’s Menneskerettighedsråd på dens 12. særlige samling den 16. oktober 2009,

–
der henviser til rapporten fra EU’s missionschefer om Østjerusalem,

–
der henviser til forretningsordenens artikel 110, stk. 2,

A.
der henviser til, at FN’s Generalforsamling den 22. november 2012 med overvældende flertal stemte for forslaget fra præsidenten for Den Palæstinensiske Myndighed, Mahmoud Abbas, om at ændre Palæstinas status i FN til observatørstatus som ikke-medlemsstat;


B.
der henviser til, at den israelske regering enstemmigt afviste beslutningen fra FN’s Generalforsamling og beskrev ændringen som en grov overtrædelse af de aftaler, der er undertegnet med staten Israel;

C.
der henviser til, at den israelske regering dagen efter afstemningen i FN’s Generalforsamling meddelte, at den har godkendt 3 000 boliger i Østjerusalem og på Vestbredden, og besluttet at fortsætte planlægnings‑ og zoneringsarbejdet i forbindelse med udviklingen af det såkaldte E1-projekt mellem Jerusalem og bosættelsen Ma’ale Adumim;

D.
der henviser til, at E1-projektet, hvis det gennemføres, vil afskære Østjerusalem fra resten af Vestbredden og delvist adskille den nordlige og sydlige del af Vestbredden; der henviser til, at dette med FN-generalsekretær Ban Ki-moons ord "vil udgøre et næsten dødbringende slag mod de tilbageværende chancer for at sikre en tostatsløsning";

E.
der henviser til, at den israelske regering derudover meddelte, at den vil standse overførslen af de skatteindtægter, der er inddrevet i denne måned for Den Palæstinensiske Myndighed, og i stedet anvende pengene til at afdrage halvdelen af den gæld, som myndigheden har til det israelske elektricitetsselskab;

F.
der henviser til, at det ikke lykkedes for EU at vedtage en fælles holdning til afstemningen i FN’s Generalforsamling, idet 14 medlemsstater stemte for, 12 hverken for eller imod, og 1 stemte imod den palæstinensiske anmodning; der henviser til, at nogle medlemsstater indkaldte de israelske ambassadører for at give udtryk for bekymring over den israelske regerings beslutning om nye bosættelser på Vestbredden; 

G.
der henviser til, at forhandlingerne mellem de to parter om en omfattende løsning på den israelsk-palæstinensiske konflikt er blevet indstillet; der henviser til, at de israelske bosættelser på Vestbredden konstant udvides, som det også fremgår af den nylige offentliggørelse af udbud vedrørende opførelse af mere end 1 200 boliger i bosættelserne Ramot og Pisgat Ze’ev;

H.
der henviser til, at produkter fra de israelske bosættelser i manglen på en effektiv EU-kontrolmekanisme stadig når frem til det europæiske marked under præferenceordningen; der henviser til, at Europa-Parlamentet i sin beslutning af 5. juli 2012 opfordrede til "fuldstændig og effektiv gennemførelse af eksisterende EU-lovgivning og bilaterale aftaler mellem EU og Israel med henblik på at sikre, at EU’s kontrolmekanisme – "de tekniske ordninger" – ikke giver mulighed for, at varer fra israelske bosættelser importeres på det europæiske marked på de præferencevilkår, der findes i associeringsaftalen mellem EU og Israel";

I.
der henviser til, at et stop for nye bosættelser fra palæstinensisk side betragtes som en forudsætning for genoptagelse af forhandlingerne; der henviser til, at de israelske besættelser i de besatte områder er ulovlige i henhold til folkeretten og uopretteligt bringer tostatsløsningen i fare;

J.
der henviser til, at der ikke kan sættes spørgsmålstegn ved palæstinensernes ret til selvbestemmelse og til at få deres egen stat og ej heller ved Israels ret til at eksistere inden for sikre grænser; 

K.
der henviser til, at Israels militæroffensiv ”Pillar of Defence” sluttede den 21. november 2012 som følge af en aftale med Hamas i Gazastriben forhandlet på plads af egypterne; der henviser til, at grænseovergangene ind og ud af Gazastriben har været lukket siden juni 2007; der henviser til, at blokaden af Gazastriben udgør en kollektiv afstraffelse af befolkningen, hvilket er i strid med den humanitære folkeret;

1.
tager kraftigt afstand fra den israelske regerings beslutning om at fortsætte opførelsen af nye bosættelser på Vestbredden, og navnlig om at fortsætte det indledende arbejde på E1-projektet, som uigenkaldeligt vil hindre den fremtidige oprettelse af en levedygtig palæstinensisk stat;

2.
understreger, at denne beslutning, som blev truffet efter den historiske opgradering af Palæstinas status, synes at være en gengældelsesaktion og en uberettiget afstraffelse af palæstinenserne som svar på Mahmoud Abbas' initiativ, der blev støttet af 138 lande i FN;

3.
er af den opfattelse, at Palæstinas nye status i FN vil bidrage til at forbedre balancen mellem de to parters roller med henblik på en genoptagelse af de direkte forhandlinger; 

4.
gentager sit standpunkt om, at der ikke er noget alternativ til en forhandlet løsning af konflikten, som skal føre frem til en tostatsløsning, hvor Israel og en palæstinensisk stat eksisterer side om side inden for sikre og internationalt anerkendte grænser; opfordrer i denne forbindelse indtrængende parterne til at gøre sig alle bestræbelser på at skabe betingelserne for en genoptagelse af de direkte realitetsforhandlinger;

5.
opfordrer den israelske regering til at genoptage overførslen af skatteindtægter til Den Palæstinensiske Myndighed i overensstemmelse med de undertegnede aftaler for ikke at forværre den allerede vanskelige humanitære situation i de besatte områder;

6.
glæder sig over aftalen af 21. november 2012, som Egypten har forhandlet på plads, og som satte en stopper for den nylige konflikt i Gazastriben og det sydlige Israel, og opfordrer parterne til at forhandle videre med henblik på at konsolidere våbenstilstanden og bane vejen for en permanent indstilling af alle kamphandlinger;

7.
opfordrer Israel til straks at ophæve blokaden af Gaza for at gøre det lettere for den internationale humanitære bistand at nå frem til området og som udtryk for respekt for den derboende palæstinensiske befolknings værdighed og ret til en bedre fremtid;

8.
understreger, at alle parters respekt for menneskerettighederne og den humanitære folkeret i enhver situation fortsat er en afgørende forudsætning for at opnå en retfærdig og varig fred i Mellemøsten, og påpeger endnu en gang, at brugen af fredelige og ikkevoldelige midler er den eneste måde, hvorpå der kan opnås en bæredygtig løsning på konflikten mellem israelere og palæstinensere;

9.
opfordrer fortsat til palæstinensisk forsoning som vejen frem for at genforene de palæstinensere, der bor i Gaza, på Vestbredden og i Østjerusalem, og som alle er en del af det samme palæstinensiske folk, der bor i det besatte palæstinensiske område;

10.
opfordrer på ny til en fastfrysning af alle israelske bosættelser på Vestbredden, bl.a. med henblik på at bane vejen for en genoptagelse af konstruktive realitetsforhandlinger mellem parterne;

11.
opfordrer Kommissionen og medlemsstaterne til at gøre sig alle bestræbelser på at opnå fuldstændig og effektiv gennemførelse af eksisterende EU-lovgivning og bilaterale aftaler mellem EU og Israel med henblik på at sikre, at EU’s kontrolmekanisme – "de tekniske ordninger" – ikke giver mulighed for, at varer fra israelske bosættelser importeres på det europæiske marked på de præferencevilkår, der findes i associeringsaftalen mellem EU og Israel;

12.
finder det beklageligt, at EU endnu engang har været ude af stand til at tale med én stemme i FN vedrørende Mahmoud Abbas' legitime anmodning om opgradering af Palæstinas status, og opfordrer næstformanden i Kommissionen/Unionens højtstående repræsentant til at tage ved lære af denne uheldige nylige europæiske svaghed med henblik på at finde måder, hvorpå sådanne situationer kan undgås i fremtiden;

13.
gentager, at enhver opgradering af ​​forbindelserne mellem EU og Israel skal være stærkt betinget af nøje overholdelse af folkeretten og humanitær ret, herunder øjeblikkelig ophævelse af blokaden af Gazastriben, en total fastfrysning af enhver opførelse af bosættelser på Vestbredden, herunder i Østjerusalem, samt reelle tilsagn og foranstaltninger rettet mod en omfattende fredsaftale og fuld gennemførelse af Euro-Middelhavs-interimsassocieringsaftalen mellem Den Europæiske Union og Den Palæstinensiske Befrielsesorganisation (PLO);

14.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, FN's generalsekretær, kvartettens udsending til Mellemøsten, den israelske regering, Knesset, præsidenten for Den Palæstinensiske Myndighed, Det Palæstinensiske Lovgivende Råd og organerne under Den Parlamentariske Forsamling for Euro-Middelhavssamarbejdet.

� Vedtagne tekster, P7_TA(2012)0454.

